《春日曲水诗》
南北朝·萧悫

落花无限数。飞鸟排花度。禁苑至饶风。吹花春满路。

岩前片石迥如楼。水里连沙聚作洲。二月莺声才欲断。三月春风已复流。

分流绕小渡。堑水还相注。山头望水云。水底看山树。

舞馀香尚存。歌尽声犹住。麦垄一惊翚。菱潭两飞鹭。

飞鹭复惊翚。倾曦带掩扉。芳飙翼还幰。藻露挹行衣。

作者简介：萧悫，（约公元561年前后在世）字仁祖，兰陵人。生卒年不详，约北齐武成帝太宁元年前后在世。工于诗咏。天保中，公元554年（左右）入齐。武平中，公元572年（左右）为太子洗马。陈后主时，为齐州录事参军，待诏文林馆。卒于隋。悫曾于秋夜赋诗，其两句云：“芙蓉露下落，杨柳月中疏”。颇为知音所赏。有集九卷，（《隋书志》及《两唐书志》）行于世。